Tom Odell

Elulugu

Odell sündis 24. novembril 1990. aastal Inglismaal, Chichesteris, põhikooli õpetajast ema ja lennupiloodist isa peresse, kelle töö tõttu elas ta osa oma lapsepõlvest Uus-Meremaal. Tal on ka vanem õde. Klaverimänguga alustas Odell juba 7-aastaselt ning ise lugusid hakkas kirjutama 12-aastaselt. Oma loomingut ei avaldanud ta alguses kellelegi, sest pidas sellist hobi "mittelahedaks". Teismelise east saati mängis ta erinevates bändides ning käis üle Inglismaa pubides esinemas. Vaatamata sellele, et esinemistel tuli ette alandamist, on Odell öelnud, et tänu sellistele kogemustele on ta õppinud kuidas esineda ning millised laulud publikuga töötavad. 18-aastaselt proovis ta sisse saada Liverpooli muusikakolledžsisse, kuid see ei õnnestunud. Lõpuks läks ta õppima Brightoni Moodsa Muusika Instituuti, kus ta oli bändis nimega Tom and the Tides. Instituudi õpilaste albumisse salvestati lugu nimega "Spider". Odell panustas oma aega bändi väga palju ning kutsus liikmeks ka ühe oma hea sõbra. Õige pea pöördus sõber tema poole, et bänd tahab nüüdsest temaga mängida ja Odell on koosseisust välja arvatud. Peale rasket aastat Brightonis kolis Odell Londonisse. Ta otsustas, et ei taha enam inimestest sõltuda ja hakkas esinema oma nime all.

Karjäär

Londonis alustas Tom Odell soolokarjääri. Vaatamata sellele, et klaverimängijana on üsna raske soolokarjääri teha, tabas Odelli edu üsna kiiresti. Ühel esinemisel märkas teda maineka plaadifirma juhataja Lily Alleni hea tuttav. Ta mainis andekat klaverimängijat Allenile, kes otsustas Odelliga kohtuda. Juba mõne aja pärast kirjutas Odell alla plaadifirma In the Name Of (Columbia Records tütarfirma) lepingule. Lily Allen võrdles laulja annet David Bowiega.
Oma esimese minialbumi "Songs from Another Love" andis ta välja 2012. aastal. Debüüt oli väga edukas - juba samal aastal kasutati tema laulu BBC reklaamis. 2012. aastal tegi ta televisiooni debüüdi saates "Later... with Jools Holland". 2013. aasta jaanuaris oli Tom Odell nomineeritud auhinnale BBC Sound of 2013 ning samal aasta võitis ka auhinna the BRITs Critics' Choice Award, olles nimetatud parimaks laulukirjutajaks Briti kriitikute poolt. Tema esimene album "Long Way Down" saavutas briti edetabelites 1. koha.
Pärast sellist edukat debüüti hakati ta laule kasutama populaarsetes sarjades. "Can’t pretend" kõlas sarjas "The 100" ning "Long Way Down" väga menukas filmis "The Fault In Our Stars". Samuti kõlasid ta laulud Burbery moeetendustes.
Teine album "Wrong Crowd" avaldati lisaks digitaalsele ja CD variandile ka vinüülplaatidel ja kompaktsetel kassettidel. Teine väljaanne sisaldab nelja lisalugu, mis varem polnud ilmunud. Albumiga samanimelisele laulule filmis režissöör George Belfield Lõuna-Aafrikas muusikavideo, mis sai üle viie miljoni vaatamise.
2018. aastal avaldas Odell kolmanda albumi nimega " Jubilee Road", mis on laulja jaoks eriti eriline. Lisaks laulude kirjutamisele on ta kogu projekti ise produtseerinud. Kõik lood kirjutas Odell oma Ida-Londoni kodus ning inspiratsiooni sai ta sealsetest inimestest. Terve albumi salvestas ta oma elutoas.
Odellil on olnud mitu kontserttuuri nii USAs kui ka Euroopas (sealhulgas Eestis). 2017. aasta jooksul oli ta nomineeritud 21-le suurele muusikaauhinnale.

Isiklikku

Laulja suhtlusringis on märgatud mitmeid TED spiikreid ja Londoni mõjuisikuid, nende hulgas Fryars, Nimrod Kamer, Derek Blasberg ning Henry Hudson. Odelli sõnul on enamik tema lauludest autobiograafilised. "Iga lugu ja iga tekst tuleb tänu mingile emotsioonile. Igal laulul on oma lugu rääkida ja ma lihtsalt pean seda tegema. Need on tõelised emotsioonid, mille ma muusikasse panen", ütles Odell intervjuus. Oma eraelu kohta räägib ta väga vähe, kuid oma intervjuudes on ta mitu korda maininud, et "murtud süda teeb päris head laule". Samuti on Odell väitnud, et tema loovus ja eriline tundemaailm on põhjused, miks tal ei tule suhete hoidmine hästi välja.

Eeskujud

Üheks oma suureks kangelaseks peab Odell Elton Johni, kelle muusikaga on ta koos üles kasvanud. Lauljad hoiavad omavahel kirjavahetust ning on koos ka esinenud. Odell peab Elton Johni kõige armsamaks inimeseks ja enda suurimaks tugiisikuks, olles saanud temalt palju muusikaalaseid soovitusi.
Enamasti leiab Odell eeskujusid lüüriliste laulukirjutajate seast. Ta jaoks on laulukirjutamisel oluline lugude jagamise kunst. Odelli arvates valdavad seda hästi näiteks Joni Mitchell, Leonard Cohen ja Jackson Brown. Veel üheks suureks inspireerijaks on Nick Cave, kelle lugudest leiab ta erinevaid külgi iga kuulamisega.

Eestis

Eestis on Odell esinenud kahel korral. 2017. aasta märtsis esines ta Tallinnas, Kultuurikatlas, mis toimus tema Euroopa turnee "Wrong Crowd Tour" raames.  Kontsert oli edukas, kõik piletid said välja müüdud. 2018 oli ta üks Sweet Spot Festivali peaesinejatest.

Albumid

"Long Way Down" ilmus 24. juuni 2013 formaat: CD, digitaalne allalaadimine
"Wrong Crowd" ilmus 10. juuni 2016 formaat: CD, digitaalne allalaadimine, vinüülplaat 
"Jubilee Road" ilmus 26. oktoober 2018 formaat: CD, digitaalne allalaadimine, vinüülplaat

Kontserttuurid

Long Way Down Tour (2013)
No Bad Days Tour (2016-2017)
Jubilee Road Tour (2018-2019)